การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศ
และในประเทศ อาทิเช่น เครื่องสำอาง Covermark, O’Leary, Acseine, KMA,
Sungrace, สเปรย์น้ำแร่ Evian ผลิตภัณฑ์เกี่ยวกับการดูแล รักษาเส้นผม Shiseido
Professional, BSC Hair Care และ ผลิตภัณฑ์น้ำหอม CANALI, GAS, Byblos,
Rockford ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุม
ในทุกช่องทางการจำหน่าย เช่น ในห้างสรรพสินค้า ศูนย์บริการความงาม ร้านเสริมสวย
โมเดอร์นเทรด ทั้งในกรุงเทพและต่างจังหวัด
โดยมีพนักงานขายที่ผ่านการอบรมความรู้เกี่ยวกับผลิตภัณฑ์ เทคนิคการขาย และการบริการที่มีคุณภาพ
คอยให้คำแนะนำ และบริการลูกค้าเป็นอย่างดี

2.  การตลาดและภาวะการแข่งขัน

จากภาวะเศรษฐกิจของประเทศที่มีผลกระทบจากหลายปัจจัยทั้งด้านการเมือง
ด้านราคาน้ำมันสำเร็จรูปที่ยังปรับตัวสูงขึ้นอย่างต่อเนื่อง ด้านค่าเงินบาทที่แข็งค่าขึ้น
ซึ่งส่งผลกระทบต่อภาคอุตสาหกรรมส่งออกและการลงทุน
และยังส่งผลต่อกำลังซื้อของผู้บริโภคที่หดตัวลดลงต่อเนื่องจากปีก่อน
ตลาดเครื่องสำอางภายในประเทศทั้งผู้ประกอบการห้างสรรพสินค้าและบริษัทจัดจำหน่ายต่างๆ
ได้นำกลยุทธ์ทั้งด้านกิจกรรมการตลาดและการจัดรายการลดราคา
เพื่อกระตุ้นผู้บริโภคให้เกิดความสนใจและเร่งรัดในการตัดสินใจซื้อมากขึ้นตลอดทั้งปี

ในปีที่ผ่านมากลุ่มสินค้าเครื่องสำอางของบริษัทมีผลประกอบการลดลงเล็กน้อย แต่อย่างไรก็ตาม
บริษัทยังคงมุ่งมั่นในการพัฒนาและเพิ่มพูนศักยภาพบุคลากรให้มีทักษะและความชำนาญอย่างมืออาชีพ
ในการบริการลูกค้าให้มีความพึงพอใจสูงสุด
มีการปรับแผนการอบรมพัฒนาพนักงานโดยนำหลักสูตรและวิทยากรผู้เชี่ยวชาญจากต่างประเทศมาให้การอบรมสร้างเสริมมาตรฐานด้านภาพลักษณ์และคุณลักษณะของพนักงานที่พึงประสงค์ขององค์กรจำหน่ายเครื่องสำอาง

ส่วนทางด้านผลิตภัณฑ์บริษัทยังคงส่งเสริมพัฒนาสร้างนวัตกรรมเพิ่มคุณสมบัติที่โดดเด่นเพื่อนำเสนอลูกค้าที่หลากหลายมากยิ่งขึ้น
โดยเฉพาะผลิตภัณฑ์ KMA
ได้เน้นการยกคุณภาพขึ้นเทียบเท่ากับเครื่องสำอางจากต่างประเทศในระดับราคาที่ผู้บริโภคยอมรับได้ในยุคเศรษฐกิจพอเพียง
เมื่อผนวกกับศักยภาพและความสามารถในการจัดจำหน่ายสินค้าได้ครอบคลุมพื้นที่ทั่วประเทศ
ส่งผลให้บริษัทสามารถขยายตลาดเพื่อกระจายการจัดจำหน่ายสู่กลุ่มลูกค้าใหม่ๆ
เพิ่มมากขึ้นในทุกสายผลิตภัณฑ์ การใช้กลยุทธ์ประชาสัมพันธ์ผ่านสื่อบุคคลสาธารณะต่างๆ
โดยให้การสนับสนุนการประกวดนางงาม สนับสนุนการแต่งหน้าตามสถานีโทรทัศน์ทุกช่องอาทิ
ผู้ประกาศข่าว เกมโชว์ วาไรตี้ ละคร ภาพยนต์ รวมทั้งงานการกุศลในส่วนราชการ และเอกชน
ส่งผลต่อความเชื่อมั่นในแบรนด์สินค้าและสร้างความต้องการสินค้าจากผู้บริโภคได้เป็นอย่างดี

ตลอดระยะเวลาที่ผ่านมาบริษัทยึดมั่นในการสร้างความสัมพันธ์อันดี
รวมทั้งการสร้างความพึงพอใจต่อคู่ค้าและลูกค้าเป็นอย่างดี
ด้วยเหตุนี้จึงส่งผลให้บริษัทประสบผลสำเร็จในการดำเนินธุรกิจ
อีกประการหนึ่งบริษัทตระหนักดีว่าการดำเนินธุรกิจในสภาพเศรษฐกิจของสังคมแห่งการเรียนรู้
บริษัทจึงมุ่งมั่นพัฒนา และส่งเสริมให้มีเครือข่ายการสร้างองค์ความรู้ใหม่ๆ ให้เกิดขึ้นภายในองค์กร
เพื่อสร้างพื้นฐานในการทำธุรกิจอย่างยั่งยืนและมั่นคงต่อไปในอนาคต

ในส่วนผลิตภัณฑ์การดูแลเส้นผมภายใต้ลิขสิทธิ์ของ Shiseido Professional
ได้มียอดจำหน่ายเติบโตเพิ่มขึ้นอย่างต่อเนื่อง บริษัทประสบความสำเร็จจากผลิตภัณฑ์ยายืดผม
Crystallizing และ ยาดัด ISO
ซึ่งในปีที่ผ่านมาสามารถครองตลาดได้เป็นอันดับต้นด้วยคุณภาพที่ผู้บริโภคพึงพอใจและวางใจในเรื่องความปลอดภัยต่อเส้นผม
ประกอบกับการสร้างกระแสการตลาดในด้านแฟชั่นการจัดแต่งทรงผม
โดยมีกิจกรรมที่จัดร่วมกับสถาบันเสริมสวยต่างๆ ในระดับประเทศ
การโชว์เทคนิคและการสาธิตแนะนำการใช้ผลิตภัณฑ์ให้กับลูกค้าทั่วทุกภูมิภาคทั้งภาครัฐและเอกชน
จึงเป็นที่ยอมรับของสถานบริการและช่างเสริมสวยทั่วประเทศอย่างกว้างขวาง
ส่งผลให้บริษัทประสบความสำเร็จในการขยายตัวแทนจำหน่ายเพิ่มขึ้นอย่างต่อเนื่อง

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการเลือกสรรสินค้าและเพิ่มผลิตภัณฑ์ใหม่
เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานที่ดี
ซึ่งมีทั้งสินค้าที่นำเข้าจากต่างประเทศ เช่น ชิเซโด้ โปรเฟสชั่นแนล
และจากบริษัทผู้นำเทคโนโลยีทางด้านดินสอของประเทศเยอรมัน เป็นต้น
ส่วนผลิตภัณฑ์ที่ผลิตภายในประเทศก็เป็นโรงงานที่มีมาตรฐานในระดับสากลที่มีการผลิตเพื่อการส่งออกไปยังต่างประเทศด้วย
เช่น บริษัท อินเตอร์เนชั่นเนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งมีความเชี่ยวชาญในกระบวนการผลิตและการควบคุมคุณภาพเครื่องสำอางมานานผ่านเกณฑ์มาตรฐานการควบคุมจากเจ้าของลิขสิทธิ์ในต่างประเทศโดยมีการตรวจสอบดูแลทุกขั้นตอนอย่างใกล้ชิด

ผลิตภัณฑ์เสื้อผ้า

ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี ชุดกีฬาและชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตจากวัตถุดิบที่มีคุณภาพ มีการออกแบบที่ทันสมัย
มีรสนิยมโดดเด่นด้วยผ้าลูกไม้ ตลอดจนวิธีการตัดเย็บอย่างประณีต
เพื่อให้เหมาะกับสุภาพสตรีในทุกสรีระ สินค้าส่วนใหญ่จะจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำเกี่ยวกับสินค้า
และนอกจากนี้บริษัทยังได้จัดจำหน่ายผลิตภัณฑ์ชุดชั้นในสตรี ภายใต้เครื่องหมายการค้า Gunze
ที่มีชื่อเสียง และมีเอกลักษณ์โดดเด่นจากประเทศญี่ปุ่น โดยใช้วัตถุดิบจากผ้าฝ้ายชนิดดีมีคุณภาพสูง

การตลาดและภาวะการแข่งขัน

ภาวะการแข่งขันของตลาด ชุดชั้นในสตรี ชุดนอนสตรี ชุดว่ายน้ำ
ได้มีการพัฒนาผลิตภัณฑ์ให้มีรูปแบบที่หลากหลาย
สร้างการรับรู้ด้วยการสร้างฐานแบรนด์ให้เป็นผู้นำแฟชั่น
ซึ่งเป็นการกระตุ้นความต้องการของกลุ่มผู้บริโภคยุคใหม่ ผลิตภัณฑ์ Guy Laroche
มุ่งเน้นการออกแบบที่มีเอกลักษณ์โดดเด่นสวยงาม
นำแฟชั่นและดีไซน์คลาสสิคที่แตกต่างเป็นที่พอใจของลูกค้า จึงทำให้ผลิตภัณฑ์ Guy Laroche
ได้รับยอมรับชื่นชอบจากลูกค้ามาโดยตลอด ในส่วนของผลิตภัณฑ์ Gunze
ได้มีการพัฒนานวัตกรรมอย่างต่อเนื่องเพื่อเพิ่มคุณสมบัติในการสวมใส่ช่วยดูแลสุขภาพผู้สวมใส่
โดยผลิตจากเนื้อผ้าที่มีคุณสมบัติ Anti Bacteria ซึ่งผู้บริโภคสวมใส่สบายและถูกสุขอนามัย
ส่งผลให้เกิดการยอมรับในผลิตภัณฑ์มากยิ่งขึ้น

ผลิตภัณฑ์ในกลุ่มเสื้อผ้าของบริษัทยอดขายปีนี้ลดลง
ซึ่งเป็นผลมาจากสภาพเศรษฐกิจที่ถดถอยทำให้กำลังซื้อลดลง
แต่อย่างไรก็ตามบริษัทยังคงมุ่งเน้นพัฒนาผลิตภัณฑ์ให้มีคุณภาพมาตรฐาน
เพื่อสร้างความเชื่อมั่นและความพึงพอใจสูงสุดให้กับผู้บริโภคเสมอ

การจัดหาผลิตภัณฑ์หรือบริการ

บริษัทได้จัดซื้อผลิตภัณฑ์ในกลุ่มเสื้อผ้าจากโรงงาน บริษัท ธนูลักษณ์ จำกัด (มหาชน) บริษัท
ภัทยาอุตสาหกิจ จำกัด และบริษัท ไทยกุนเซ่ จำกัด ซึ่งล้วนเป็นตัวแทนผู้ผลิตในประเทศไทย
ด้วยเทคโนโลยีการตัดเย็บที่ทันสมัย กำลังการผลิตปริมาณมาก มีกรรมวิธีการตัดเย็บที่ประณีต
และผลิตภัณฑ์งานฝีมือคุณภาพสูงจนได้รับความไว้วางใจจากเจ้าของลิขสิทธิ์จากต่างประเทศเพื่อผลิตสินค้าให้บริษัทโดยตรง